作者:李從善
標題:薔薇詩一首十八韻呈東海侍郎徐鉉
內容:綠影覆幽池，芳菲四月時。管絃朝夕興，組繡百千枝。盛引牆看遍，高煩架屢移。露輕濡彩筆，蜂誤拂吟髭。日照玲瓏幔，風搖翡翠帷。早紅飄蘚地，狂蔓掛蛛絲。嫩刺牽衣細，新條窣草垂。晚香難暫舍，嬌自態相窺。深淺分前後，榮華互盛衰。尊前留客久，月下欲歸遲。何處繁臨砌，誰家密映籬。絳羅房燦爛，碧玉葉參差。分得殷勤種，開來遠近知。晶熒歌袖袂，柔弱舞腰支。膏麝誰將比，庭萱自合嗤。勻妝低水鑒，泣淚滴煙rG。畫擬憑梁廣，名宜亞楚姬。寄君十八韻，思拙愧新奇。